કોંગ્રેસ પરિવાર એવા અલગ સંગઠનથી ટીમ ઇન્દ્રનીલ સામે હાઇકમાન્ડ સુધી ફરિયાદ કરવા માટે મોરચો માંડ્યો છે. શહેર કોંગ્રેસ પ્રમુખ તરીખે ઇન્દ્રનીલ રાજ્યગુરુને જવાબદારી સોંપવામાં આવ્યા બાદ અંદરખાને રહેલો જૂથવાદ હવે ખુલ્લેઆમ આવ્યો છે. ઇન્દ્રનીલ સામે અસંતુષ્ટોએ કોંગ્રેસ પરિવાર એવો અલગ મોરચો રચ્યો છે. મોરચામાં પ્રદેશ મહામંત્રી ડો.હેમાંગ વસાવડા, પૂર્વ શહેર પ્રમુખ અને પૂર્વ મહામંત્રી જશવંતસિંહ ભટ્ટી ઉપરાંત રાજદીપસિંહ જાડેજા, ધરમ કાંબલિયા, અશોકસિંહ વાઘેલા સહિત યૂથ કોંગ્રેસ અને એન.એસ.યુ.આઇ. સંગઠનમાં ઇન્દ્રનીલ વિરુધ્ધ છેલ્લા ઘણા સમયથી જેમને અસંતોષ છે તેવા આગેવાનો, મનસુખ કાલરિયાની આગેવાનીમાં 13 જેટલા કોર્પોરેટરો બુધવારે સર્કિટહાઉસ ખાતે એકત્ર થયા હતા.